[Νέα](https://www.dsa.gr/%CE%BD%CE%AD%CE%B1) | [Ανακοινώσεις](https://www.dsa.gr/%CE%BD%CE%AD%CE%B1/%CE%B1%CE%BD%CE%B1%CE%BA%CE%BF%CE%B9%CE%BD%CF%8E%CF%83%CE%B5%CE%B9%CF%82) | 03/02/2023

**Σημαντική ενημέρωση: Ηλεκτρονική κατάθεση ανακοπών κατά της εκτέλεσης**

Ενημερώνουμε τους συναδέλφους ότι μετά από επίμονες προσπάθειες του δικηγορικού σώματος και συνεχείς παρεμβάσεις προς τους συναρμόδιους φορείς, επεκτείνετα**ι από Τρίτη 7.2.2023** η δυνατότητα ηλεκτρονικής κατάθεσης δικογράφων **και σε ανακοπές κατά της εκτέλεσης**.

Πιο συγκεκριμένα, παρέχεται η δυνατότητα ηλεκτρονικής κατάθεσης στις υποθέσεις που εκδικάζονται από το 14° Πολιτικό Τμήμα του Πρωτοδικείου Αθηνών (Τμήμα Υποθέσεων Αναγκαστικής Εκτελέσεως), στα υπό στοιχεία ΟΑΑ, ΟΒΑ, ΟΓΑ και ΟΔΑ πινάκια, που αφορούν σε:

• ΑΝΑΚΟΠΕΣ με τις οποίες προβάλλονται αντιρρήσεις εκείνου κατά του οποίου στρέφεται η εκτέλεση και κάθε δανειστή του που έχει έννομο συμφέρον και αφορούν στην εγκυρότητα του εκτελεστού τίτλου, τη διαδικασία της αναγκαστικής εκτέλεσης ή την απαίτηση κατ’ άρθρο 933 παρ. 1 ΚΠολΔ, ακόμα και όταν σωρεύονται με ανακοπές κατά Διαταγής Πληρωμής (άρθρο 632 παρ. 1 ΚΠολΔ), εφόσον ασκούνται ενώπιον του Μονομελούς Πρωτοδικείου.

• ΑΝΑΚΟΠΕΣ τρίτου κατ’ άρθρο 936 παρ. 1 ΚΠολΔ. • ΑΝΑΚΟΠΕΣ του καθ’ ου η εκτέλεση κατά της αναγγελίας (άρθρο 971 παρ. 2 ΚΠολΔ).

**• ΑΝΑΚΟΠΕΣ κατά πίνακα κατάταξης** (άρθρο 979 παρ. 2 ΚΠολΔ).

• ΑΝΑΚΟΠΕΣ όποιου επέβαλε κατάσχεση ε ις χείρας τρίτου κατά της δήλωσης του άρθρου 985 ΚΠολΔ (άρθρο 986 παρ. 1 ΚΠολΔ)

• ΑΝΑΚΟΠΕΣ του οφειλέτη μετά την έναρξη της σε βάρος του διοικητικής εκτέλεσης κατά τον Κ.Ε.Δ.Ε. (άρθρο 65 παρ. 2 Ν. 4978/2022).

Επισυνάπτεται το σχετικό υπ’ αριθ. 816/3.2.2023 έγγραφο του Πρωτοδικείου Αθηνών, που διευκρινίζει σε ποιες υποθέσεις παρέχεται δυνατότητα ηλεκτρονικής κατάθεσης **και ποιες δεν έχουν ακόμη υπαχθεί.**

Το δικηγορικό σώμα θα συνεχίσει, με αταλάντευτη επιμονή, την προσπάθεια ολοκλήρωσης της ψηφιακής μετάβασης της Δικαιοσύνης, μέχρι την πλήρη υπαγωγή όλων των υποθέσεων στο σύστημα ηλεκτρονικής κατάθεσης δικογράφων.

Συνημμένα

 [ilektroniki\_katathesi\_anakopon\_kata\_tis\_ektelesis.pdf](https://www.dsa.gr/sites/default/files/news/attached/ilektroniki_katathesi_anakopon_kata_tis_ektelesis.pdf%22%20%5Ct%20%22_blank)